<classify> MKUU wa Wilaya ya Kibaha mkoani Pwani, Assumter Mshama ameagiza kukamatwa kwa uongozi wa Chama cha Ushirika wa Kuweka na Kukopa Saccos ya walimu wilaya ya Kibaha kutokana na kushindwa kuchukua hatua kwa uongozi uliopita uliosababisha hasara ya Sh milioni 419.Akizungumza mjini Kibaha na waandishi wa habari, Mshama amesema, uongozi huo ulipochaguliwa ulipaswa kuchukua hatua kwa viongozi waliopita kutokana na kusababisha hasara kwenye chama hicho.Mshama amesema, moja ya mambo ambayo walishindwa ni kuitisha mikutano tangu kuingia madarakani kwa kipindi cha miaka sita, jambo ambalo ni kinyume cha utaratibu hivyo kushindwa kutimiza majukumu yao kama uongozi.Hata uongozi huu ulichaguliwa kwa ujanja tu na taratibu za uchaguzi hazikufuatwa kwani waliwateua tu kwa kumweka mwenyekiti na katibu, lengo likiwa ni kuficha maovu ya uongozi uliopita na viongozi hawa baada ya kuchaguliwa walishindwa kufuatilia madeni yakiwemo ya viongozi waliopita, alisema Mshama.Alisema kuwa uongozi huo na bodi pia walikopa fedha kwenye benki ya CRDB kiasi cha shilingi milioni 800 ambapo kati ya hizo wao walikopeshana kiasi cha shilingi milioni 600 na wanachama waliwakopesha kiasi cha shilingi milioni 200 tu ambazo fedha zote hizo wameshindwa kuzirejesha na kufanya akaunti hadi sasa kuwa na kiasi cha Sh 4,000 tu.Jambo la kushangaza uongozi pamoja na bodi walijikopesha kiasi kikubwa huku wanachama wakikopeshwa kiasi kidogo pia waliwakopesha watu ambao si wanachama, kwani lengo ni kukopesha wanachama ambao ni walimu hili ni kinyume cha utaratibu na kwa hali hii wasiendelee kuwakata fedha hadi suala hili litakapopatiwa ufumbuzi, amesema Mshama.Amasi Chacha ambaye ni ofisa ushirika kutoka Tume ya Maendeleo ya Ushirika kutoka Halmashauri ya Mji Kibaha alisema kuwa moja ya vyama kilichokuwa na matatizo ni hicho lakini walishindwa kuchukua hatua kwani suala hilo lilipelekwa Taasisi ya Kuzuia na Kupambana na Rushwa Tanzania Takukuru.Chacha alisema kuwa wao wamekuwa wakivisimamia vyama hivyo ili kuhakikisha vinafuata taratibu na katiba kwa lengo la kufikia malengo yaliyomo kwenye katiba zao, lakini kwa chama hicho kilikuwa kwenye hali mbaya hata hivyo hawakuchukua hatua kutokana na chombo kingine kuendelea na uchunguzi.Ofisa Ushirika Mkaguzi kutoka Halmashauri ya Wilaya ya Kibaha, Bendera Simon alisema kuwa kutokana na hali hiyo inabidi iundwe tume kwa ajili ya kuchunguza suala hilo ili hatua zaidi ziweze kuchukuliwa kwa lengo la kulinda fedha za wateja ambao ni wanachama.Bendera amesema, tume itakayounda itakuwa na majukumu ya kufuatilia kila mwanachama kama anadaiwa ili alipe madeni yake na hawapaswi kujitoa labda kwa wale ambao hawana madeni.  <topic>: KITAIFA 